Document ID: 32007R1255

UREDBA KOMISIJE (ES) št. 1255/2007
z dne 25. oktobra 2007
o spremembi Uredbe Komisije (ES) št. 874/2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 733/2002 Evropskega parlamenta in Sveta z dne 22. aprila 2002 o izvajanju domene .eu najvišje ravni (1) in zlasti člena 5(1) Uredbe,
po posvetovanju z Registrom v skladu s členom 5(1) Uredbe (ES) št. 733/2002,
ob upoštevanju naslednjega:
(1)
Uredba Komisije (ES) št. 874/2004 z dne 28. aprila 2004 (2) izvaja Uredbo (ES) št. 733/2002 z določitvijo pravil javnega reda v zvezi z izvajanjem in funkcijami domene .eu najvišje ravni ter načeli, ki urejajo registracijo.
(2)
Člen 8 Uredbe Komisije (ES) št. 874/2004 vsebuje pravila javnega reda v zvezi z zemljepisnimi koncepti, tako da določa postopek, po katerem lahko nacionalne vlade držav članic, držav kandidatk in vseh članic Evropskega gospodarskega prostora zahtevajo registracijo ali rezervacijo svojega imena. V skladu s tem ciljem in da bi se v celoti zagotovila geopolitična in jezikovna raznolikost Evropske unije ter interes držav članic in evropskih državljanov je bila Uredba (ES) št. 874/2004 dne 10. oktobra 2005 spremenjena z Uredbo Komisije (ES) št. 1654/2005 o spremembi Uredbe (ES) št. 874/2004 o pravilih javnega reda v zvezi z izvajanjem in funkcijami domene .eu najvišje ravni ter načelih, ki urejajo registracijo. S členom 1(3) Uredbe Komisije (ES) št. 1654/2005 je bila dodana Priloga, ki vključuje seznam imen, rezerviranih za registracijo v vsaki državi članici, in seznam imen, ki jih lahko rezervirajo nekatere tretje države, vključno z državami kandidatkami za pristop k Evropski uniji.
(3)
Dne 1. januarja 2007 sta Bolgarija in Romunija pristopili k Evropski uniji. Skladno s tem morata imeti Bolgarija in Romunija možnost za registracijo domenskih imen, ki so bila rezervirana zanju v skladu s členom 8 Uredbe (ES) št. 874/2004. Da bi se zagotovila pravna jasnost, da imata ti dve državi članici tako možnost, je treba spremeniti Prilogo, ki jo vključuje Uredba Komisije (ES) št. 874/2004.
(4)
Ukrepi, predvideni s to uredbo, so v skladu z mnenjem Odbora za komunikacije, ki je bil ustanovljen s členom 22(1) Direktive Evropskega parlamenta in Sveta 2002/21/ES z dne 7. marca 2002 o skupnem regulativnem okviru za elektronska komunikacijska omrežja in storitve (okvirna direktiva) (3) -
SPREJELA NASLEDNJO UREDBO:
Člen 1
Priloga k Uredbi Komisije (ES) št. 874/2004 se nadomesti s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. oktobra 2007

Labels: 12
7
15